PMIndiaData/PMIndiaSum huggingface dataset:
प्रधानमंत्री ने झारखंड वासियों को उनके राज्य के स्थापना दिवस पर बधाई दी

प्रधानमंत्री श्री नरेन्द्र मोदी ने झारखंड के राज्य स्थापना दिवस पर झारखंड वासियों को बधाई दी है। उन्होंने कामना की है कि भगवान बिरसा मुण्डा की यह ऐतिहासिक धरती विकास पथ पर अग्रसर होती रहे। एक ट्वीट में प्रधानमंत्री ने कहा हैः “झारखंड के सभी निवासियों को राज्य स्थापना दिवस की ढेरों शुभकामनाएं। अपनी विशिष्ट संस्कृति के साथ ऐतिहासिक पहचान रखने वाली भगवान बिरसा मुंडा की यह धरती विकास यात्रा में आगे बढ़े, यही कामना है।”
मंत्रिमंडल ने सर्वे संख्‍या 408, जालंधर कैंट में केंद्रीय विद्यालय के निर्माण के लिए केंद्रीय विद्यालय संगठन को 7.5 एकड़ रक्षा भूमि हस्‍तांतरित करने की मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने सर्वे संख्‍या 408, जालंधर कैंट में केंद्रीय विद्यालय नं. 04 के निर्माण के लिए केंद्रीय विद्यालय संगठन को 1 रुपये प्रति वर्ष के मामूली किराए के साथ पट्टे पर 7.5 एकड़ ए-1 रक्षा भूमि हस्‍तांतरित करने की मंजूरी दी है। पृष्‍ठभूमि : फिलहाल जालंधर कैंट के केंद्रीय विद्यालय नं. 04 का संचालन जालंधर के सर्वे संख्‍या 408 में कुलवंत हॉल के सामने एमईएस भवन तात्‍कालिक आवश्‍यकता के आधार पर 1987 से हो रहा है। यह 26 एकड़ ए-1 रक्षा भूमि में विस्‍तृत है। फिलहाल, जालंधर कैंट के केंद्रीय विद्यालय नं. 04 में कुल 1346 बच्‍चे पढ़ रहे है। केंद्रीय विद्यालय संगठन द्वारा खुद के स्‍थायी विद्यालय भवन के निर्माण से स्‍कूल प्रशासन को वहां कार्यरत कर्मियों की शैक्षणिक जरूरतों को पूरा करने के लिए ईष्‍टतम बुनियादी ढांचा तैयार करने में मदद मिलेगी। विद्यालय भवन का निर्माण पूरा होने के बाद शेष 18.5 एकड़ भूमि सेना को हस्‍तांतरित कर दी जाएगी।
संयुक्त राज्य अमेरिका के कांग्रेस प्रतिनिधिमंडल ने प्रधानमंत्री से बात की

कांग्रेस सदस्य नेंसी पलोसी के नेतृत्व में आठ सदस्यीय द्विदलीय अमेरिकी कांग्रेस प्रतिनिधिमंडल ने आज प्रधानमंत्री श्री नरेन्द्र मोदी से मुलाकात की। प्रधानमंत्री ने भारत में प्रतिनिधिमंडल का स्वागत करते हुए भारत और अमेरिका के बीच साझेदारी को प्रगाढ़ बनाने में अमेरिकी कांग्रेस के मजबूत द्विदलीय समर्थन की सराहना की। प्रधानमंत्री और प्रतिनिधिमंडल के सदस्यों ने द्विपक्षीय भागीदारी और पारस्परिक हित के अन्य मुद्दों पर विचारों का आदान-प्रदान किया। उन्होंने अमेरिकी कांग्रेस के साथ आगे बढ़ने के लिए कदम उठाने को कहा।
प्रधानमंत्री ने सरदार सरोवर बांध देश को समर्पित किया; दभोई में नर्मदा महोत्सव के समापन समारोह में हिस्सा लिया

प्रधानमंत्री श्री नरेन्द्र मोदी ने आज देश को सरदार सरोवर बांध समर्पित किया। इस अवसर पर केवडिया में बांध पर प्रार्थनाओं और भजनों का जाप किया गया। इस अवसर पर प्रधानमंत्री ने एक पट्टिका का अनावरण किया। बाद में, प्रधानमंत्री ने साधु बेट में सरदार वल्लभभाई पटेल को समर्पित एक प्रतिष्ठित संरचना, एकता की प्रतिमा के निर्माण स्थल का दौरा किया, जो कि सरदार सरोवर बांध से थोड़ी दूरी पर था। उन्होंने निर्माण क्षेत्र पर काम की प्रगति का अवलोकन किया। दभोई में एक बड़ी सार्वजनिक सभा में, प्रधानमंत्री ने राष्ट्रीय जनजातीय स्वतंत्रता संग्राम संग्रहालय के आधारशिला को रखने के लिए एक पट्टिका का अनावरण किया। इस अवसर को नर्मदा महोत्सव के समापन समारोह के रूप में भी चिन्हित किया गया, जो कि गुजरात के विभिन्न जिलों में नर्मदा नदी के बारे में जागरूकता फैलाता है। इस अवसर पर बोलते हुए उन्होंने कहा कि इस विशाल जनसभा से लोगों के मन में मां नर्मदा के लिए सम्मान का पता चलता है। विश्वकर्मा जयंती के अवसर पर उन्होंने कहा कि वे उन सभी लोगों का नमन करते हैं जो देश के निर्माण के लिए काम कर रहे हैं। प्रधानमंत्री ने प्रोत्साहित किया कि हमें 2022 तक नया भारत बनाने के लिए कोई कसर नहीं छोड़ना चाहिए। प्रधानमंत्री ने बांध पर सरदार पटेल के दृष्टिकोण को याद किया। उन्होंने कहा कि सरदार पटेल और डॉ बाबासाहेब अंबेडकर दोनों ने सिंचाई और जलमार्ग पर बहुत जोर दिया था। प्रधानमंत्री ने कहा कि जल संसाधनों की कमी विकास के मार्ग में एक बड़ी बाधा रही है। उन्होंने अतीत में अपने सीमावर्ती इलाकों के दौरे को याद किया, जब बीएसएफ के जवानों के पास पर्याप्त पानी नहीं था। उन्होंने कहा कि हम जवानों के लिए सीमावर्ती क्षेत्रों में नर्मदा के जल को ले गए। उन्होंने कहा कि सरदार सरोवर बांध के निर्माण में गुजरात के संतों और ऋषियों ने बहुत बड़ी भूमिका निभाई है। उन्होंने कहा कि नर्मदा नदी का पानी लोगों की मदद करेगा और जीवन को बदलेगा। प्रधानमंत्री ने कहा कि देश के पश्चिमी भाग में पानी की कमी है और पूर्वी भाग में बिजली और गैस की कमी है। उन्होंने कहा कि सरकार इन कमियों पर काबू पाने के लिए काम कर रही है जिससे भारत विकास की नई ऊंचाइयों तक पहुंच सके। प्रधानमंत्री ने कहा कि एकता की प्रतिमा सरदार पटेल के लिए उचित श्रद्धांजलि होगी और यह सभी पर्यटकों को आकर्षित करेगा। उन्होंने आदिवासी समुदायों के स्वतंत्रता सेनानियों को याद किया जिन्होंने उपनिवेशवाद के खिलाफ लड़ाई लड़ी थी।
प्रधानमंत्री ने डॉ. बाबासाहेब अम्‍बेडकर को उनके महापरिनिर्वाण दिवस पर नमन किया

प्रधानमंत्री श्री नरेन्द्र मोदी ने डॉ. बाबासाहेब अम्‍बेडकर को उनके महापरिनिर्वाण दिवस पर नमन किया। प्रधानमंत्री ने कहा – “मैं, डॉ. बाबासाहेब अम्‍बेडकर को उनके महापरिनिर्वाण दिवस पर नमन करता हूं। मुझे मुम्‍बई में चैत्यभूमि पर प्रार्थना करने का सौभाग्‍य प्राप्‍त हुआ। उस यात्रा से संबंधित कुछ तस्वीरें साझा कर रहा हूं।”
प्रधानमंत्री ने सूरत में आधुनिक अस्‍पताल का उद्घाटन किया; कहा आयुष्‍मान भारत स्‍वास्‍थ्‍य सेवाओं और सुविधाओं में सुधार करेगा

प्रधानमंत्री श्री नरेन्‍द्र मोदी ने सूरत में आज आधुनिक सुपर स्पेशल्टी रसीलाबेन सेवंतीलाल शाह वीनस अस्‍पताल का उद्घाटन किया। उन्‍होंने खुशी जाहिर की कि यह अस्‍पताल आयुष्‍मान भारत योजना के अंतर्गत लोगों की सेवा करेगा। उन्‍होंने सरकार द्वारा गरीबों के कल्‍याण के लिए उठाए गए कदमों का जिक्र किया। प्रधानमंत्री ने कहा कि प्रधान मंत्री सुरक्षित मातृत्‍व अभियान और मिशन इंद्रधनुष जैसे कदमों ने मृत्‍युदर में कमी लाने में महत्‍वपूर्ण भूमिका निभाई है। उन लोगों को मुंह तोड़ जवाब देते हुए जिन्‍होंने प्रधानमंत्री की लालकिले से स्‍वच्‍छता अभियान घोषणा का मखौल उठाया था, उन्‍होंने कहा कि आज स्‍वच्‍छता अभियान के विस्‍तृत रूप लेने के कारण, 97 प्रतिशत आबादी की अब स्‍वच्‍छ शौचालयों तक पहुंच हो गई है। प्रधानमंत्री ने रोग निरोधी स्‍वास्‍थ्‍य सेवाओं के महत्‍व पर जोर दिया और कहा कि दुनिया में तंदुरूस्‍ती के लिए योग की भूमिका को मान्‍यता दी है। प्रधानमंत्री ने कहा कि आयुष्‍मान भारत योजना पूरी तरह से एक नई परस्‍पर संबद्ध व्‍यवस्‍था है जो स्‍वस्‍थ भारत बनाने में मदद करेगी। यह योजना दूसरी और तीसरी श्रेणी के शहरों में नए अस्‍पताल स्‍थापित करने को बढ़ावा देगी जिससे स्‍वास्‍थ्‍य सेवा के क्षेत्र में नौकरियों के अवसर बढेंगे। प्रधानमंत्री ने कहा कि अब अधिक संख्‍या में लोगों को जेनरिक दवाएं उपलब्‍ध हैं जिससे न केवल स्‍वास्‍थ्‍य सेवा का खर्च कम हुआ है बल्कि अनेक बहुमूल्‍य जीवन को बचाया जा सका है। प्रधानमंत्री ने आर्थिक रूप से पिछड़े वर्गों के लिए दस प्रतिशत आरक्षण कोटा सबसे पहले लागू करने के लिए गुजरात को बधाई दी।
प्रधानमंत्री ने टी-20 दृष्टिबधित क्रिकेट वर्ल्डक कप विजेता टीम से मुलाकात की

प्रधानमंत्री श्री नरेन्द्र मोदी ने आज टी-20 दृष्टिबधित क्रिकेट वर्ल्डे कप विजेता टीम के सदस्यों से मुलाकात की। इस अवसर पर प्रधानमंत्री ने उनकी सफलता पर उनका अभिनंदन किया और भविष्य में और बेहतर प्रदर्शन करने का आग्रह किया। उन्होंरने उनकी एकाग्रता और विशेष कौशल की सराहना की और कहा कि उनके कार्य दिव्यां ग सहित लाखों लोगों के लिए एक प्रेरणास्रोत है। टीम के सदस्योंं ने प्रधानमंत्री को हस्ताएक्षरित एक बल्लाा, एक गेंद और प्रधानमंत्री के नाम वाली टीम जर्सी भेंट की। प्रधानमंत्री ने भी टीम के लिए एक बल्लाग और एक गेंद पर हस्ताबक्षर किए।
तिरुपति में नये भारतीय विज्ञान शिक्षा एवं अनुसंधान संस्‍थान का परिचालन

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने तिरुपति, आंध्र प्रदेश में नये भारतीय विज्ञान शिक्षा एवं अनुसंधान संस्‍थान (आईआईएसईआर) का कामकाज 2015-16 शैक्षिक वर्ष से प्रारंभिक तीन साल (2015-18) के लिए 137.30 करोड़ रुपये की अनुमानित लागत से ट्रांजिट/ अस्‍थाई परिसर से परिचालन करने हेतु अपनी मंजूरी दे दी है। पृष्‍ठभूमि आंध्र प्रदेश पुनगर्ठन अधिनियम, 2014 की एक कड़ी के रूप में तत्‍कालीन राज्‍य आंध्र प्रदेश का तेलंगाना और आंध्र प्रदेश में विभाजन होने के कारण भारत सरकार ने अन्‍य बातों के साथ राष्‍ट्रीय महत्‍व के संस्‍थान, भारतीय विज्ञान शिक्षा एवं अनुसंधान संस्‍थान (आईआईएसईआर) को आंध्र प्रदेश में स्‍थापित करने का निर्णय लिया है। इसके परिणाम स्‍वरूप आंध्र प्रदेश राज्‍य सरकार ने आईआईएसईआर तिरुपति के स्‍थाई परिसर के निर्माण के लिए येरपेडू मंडल के श्रीनिवासपुरम, पांगूर और चिंदेपेली गांवों में 244 एकड़ भूमि चिन्हित की है। इसी बीच संस्‍थान के स्‍थाई परिसर का निर्माण कार्य लंबित होने से स्‍थल चयन समिति की सिफारिशों पर इस संस्‍थान का कामकाज 2015-16 शैक्षिक सत्र से श्रीराम इंजीनियरिंग कॉलेज तिरुपति के ट्रांजिट/ अस्‍थाई परिसर से शुरू करने का निर्णय लिया गया है।
प्रधानमंत्री की उपस्थिति में मेक इन इंडिया केंद्र के उद्घाटन से हटकर समझौता ज्ञापनों का आदान-प्रदान

1) ट्विन स्टार (स्‍टरलाइट होल्डिंग कंपनी है) और महाराष्ट्र औद्योगिक विकास निगम, जो ताइवान से तकनीकी भागीदार ऑट्रान के साथ एलसीडी फैब में निवेश कर रही है, के बीच समझौता ज्ञापन। यह भारत में अपने किस्‍म की पहली परियोजना होगी। इस परियोजना पर प्रस्तावित निवेश 20000 करोड़ रुपए होगा। 2) मैसर्स हिंदुस्तान कोका कोला बेवरेज प्राइवेट लिमिटेड, जैन इरिगेशन प्राइवेट लिमिटेड और महाराष्‍ट्र सरकार के कृषि एवं विपणन विभाग के मध्‍य विदर्भ के संतरा उत्‍पादन करने वाले किसानों की मदद के लिए एक जूस उत्‍पादन सुविधा स्‍थापित करने के लिए समझौत ज्ञापन। इस परियोजना का उद्देश्‍य संतरा उत्पादकों को उनकी फसल का अधिक मूल्य दिलाना और लाभदायक रोजगार जुटाना है। इस परियोजना से 2 एकड़ तक की औसत जोत वाले 5000 किसानों को लाभ पहुंचने की उम्मीद है। 3) मैसर्स रेमंड इंडस्ट्रीज और महाराष्ट्र औद्योगिक विकास निगम के मध्‍य “फार्म टू फैब्रिक’ पहल के हिस्से के रूप में समझौता ज्ञापन। रेमंड लिलेन यार्न और फैब्रिक तथा परिधानों के विनिर्माण के लिए 1400 करोड़ रुपए निवेश करना चाहता है। यह इकाई अमरावती जिले के नंदगांव टेक्सटाइल पार्क में स्‍थापित की जाएगी जो इस जिले और विदर्भ क्षेत्र के किसानों से कपास की खरीदारी करेगी। यह क्षेत्र किसानों द्वारा आत्‍म हत्‍या करने और किसानों की बदहाली से प्रभावित है।
प्रधानमंत्री ने ब्राजील के स्‍वाधीनता दिवस पर वहां की जनता को बधाई दी

प्रधानमंत्री श्री नरेन्‍द्र मोदी ने ब्राजील के स्‍वाधीनता दिवस के अवसर पर वहां की जनता को बधाई दी है। प्रधानमंत्री ने कहा ‘मैं ब्राजील की जनता को उनके राष्‍ट्र के स्‍वाधीनता दिवस पर बधाई देता हूं। ब्राजील के साथ संबंध बढ़ाने के लिए हम प्रतिबद्ध हैं। भारत के लिए ब्राजील एक महत्‍वपूर्ण साझेदार है और हम, दोनों देशों के बीच और अधिक सहयोग बढ़ाने के प्रति कटिबद्ध हैं।’
आगामी जापान यात्रा से पहले प्रधानमंत्री का वक्तव्य

अपनी आगामी जापान यात्रा से पहले प्रधानमंत्री श्री नरेन्‍द्र मोदी ने कहा कि- “आगामी 30 अगस्‍त को मैं अपनी जापान यात्रा की शुरुआत करूंगा। इस यात्रा को लेकर अति उत्साहित हूं। यह यात्रा दोनों देशों के बीच संबंधों को और मजबूत करेगी। जापान की यात्रा उपमहाद्वीप के बाहर मेरी पहली द्विपक्षीय यात्रा होगी। मैं जुलाई महीने की शुरुआत में जापान की यात्रा पर जाने वाला था किंतु संसद सत्र के कारण मैं यात्रा पर नहीं जा सका। मैं जापान में टोक्यो और क्योटो की यात्रा करूंगा और छात्रों, राजनेताओं और कंपनी प्रमुखों समेत जापानी समाज के हर वर्ग से बातचीत करूंगा। बतौर मुख्यमंत्री, जापान की यात्रा से जुड़ी कई मर्मस्पर्शी यादें हैं। जापान के आतिथ्य और सहयोग के क्षेत्र की असीम संभावनाओं ने मेरी मस्तिष्क पर गहरी छाप छोड़ी है। जापान के लोगों का नवाचार और सुस्पष्टता प्रशंसनीय है। हम दोनों देश एक-दूसरे से बहुत कुछ सीख सकते हैं। मैं विशेष रूप से प्रधानमंत्री श्री शिंजे एबे से मिलने के लिए उत्सुक हूं। मैं उनके नेतृत्व का बहुत सम्मान करता हूं और पिछली बैठकों से ही हमारे संबंध बहुत गहरे रहे हैं। जापान की भारत के साथ मित्रता समय की कसौटी पर खरी उतरी है। हम दो बड़े प्रजातांत्रिक देश हैं जो विश्व में शांति और समृद्धि को आगे बढ़ाने के लिए प्रतिबद्ध हैं।”
प्रधानमंत्री ने डॉ. राजेन्‍द्र प्रसाद को उनकी जयंती पर श्रद्धांजलि दी

प्रधानमंत्री श्री नरेन्‍द्र मोदी ने भारत के प्रथम राष्‍ट्रपति डॉ. राजेन्‍द्र प्रसाद को उनकी जयंती पर श्रद्धांजलि दी है। प्रधानमंत्री ने कहा, “पूर्व राष्ट्रपति भारत रत्न डॉ. राजेन्द्र प्रसाद की जयंती पर उन्हें मेरी सादर श्रद्धांजलि। स्वतंत्रता संग्राम और संविधान निर्माण में उन्होंने अतुलनीय भूमिका निभाई। सादा जीवन और उच्च विचार के सिद्धांत पर आधारित उनका जीवन देशवासियों को सदैव प्रेरित करता रहेगा।’’
प्रधानमंत्री ने ‘पोरबंदर में महात्मा गांधी के घर से मिली सीख’ विषय पर एक लेख साझा किया

प्रधानमंत्री श्री नरेन्द्र मोदी ने आज ‘पोरबंदर में महात्मा गांधी के घर से मिली सीख’ विषय पर एक लेख साझा किया। ‘मोदी अचीव’ के एक ट्वीट का उद्धरण देते हुए प्रधानमंत्री ने ट्वीट किया: “क्या आप सभी जानते हैं, पोरबंदर में महात्मा गांधी का घर जल संरक्षण में एक अति महत्वपूर्ण सबक प्रदान करता है। इसे पढ़कर आपको अच्छा लगेगा। https://www.narendramodi.in/what-gandhi-ji-s-home-in-porbandar-teaches-us-532460”
प्रधानमंत्री ने बलांगीर का दौरा किया और ओडिशा के लिए 1500 करोड़ रुपये की लागत वाली विकास परियोजनाओं का शुभारंभ किया

सरकार ओडिशा और पूर्वी भारत के सर्वांगीण विकास के लिए प्रतिबद्ध : प्रधानमंत्री झारसुगुड़ा में मल्टी-मोडल लॉजिस्टिक्स पार्क (एमएमएलपी) राष्‍ट्र को समर्पित किया गया कनेक्टिविटी बढ़ाने के लिए छह रेल परियोजनाओं का उद्घाटन किया गया बलांगीर और बिचुपली के बीच 15 किलोमीटर लंबी नई रेल लाइन का उद्घाटन किया गया प्रधानमंत्री श्री नरेन्‍द्र मोदी ने आज ओडिशा में बलांगीर का दौरा किया। उन्‍होंने 1500 करोड़ रुपये की लागत वाली अनेक विकास परियोजनाओं का शुभारंभ किया और इसके साथ ही कई परियोजनाओं की आधारशिला रखी। प्रधानमंत्री आज सुबह रायपुर स्थित स्‍वामी विवेकानंद एयरपोर्ट पहुंचे और फिर उसके बाद वह बलांगीर के लिए प्रस्‍थान कर गये। बलांगीर में प्रधानमंत्री ने झारसुगुड़ा में मल्टी-मोडल लॉजिस्टिक्स पार्क (एमएमएलपी) राष्ट्र को समर्पित किया। यह मल्टी-मोडल लॉजिस्टिक्स पार्क इस क्षेत्र में झारसुगुड़ा को लॉजिस्टिक्‍स के प्रमुख केन्‍द्र (हब) के रूप में स्‍थापित कर देगा। श्री मोदी ने रेल परियोजनाओं को काफी बढ़ावा देते हुए 115 करोड़ रुपये की अनुमानित लागत वाली बलांगीर-बिचुपली रेल लाइन का उद्घाटन किया। ओडिशा की आम जनता के लिए अपनी प्रतिबद्धता दर्शाते हुए प्रधानमंत्री ने कहा कि यह पिछले तीन हफ्तों में ओडिशा की उनकी तीसरी यात्रा है। प्रधानमंत्री ने बलांगीर स्थित रेलवे यार्ड में उपस्थित जनसमूह को संबोधित करते हुए कहा, ‘सरकार पूर्वी भारत और ओडिशा के विकास के लिए निरंतर प्रयासरत है। बलांगीर में अनेक विकास परियोजनाओं का शुभारंभ इस दिशा में एक ठोस कदम है।’ प्रधानमंत्री ने इसके साथ ही नागावेली नदी पर बने नये पुल, बारापली एवं डुंगरीपली और बलांगीर एवं देवगांव के बीच रेल लाइनों के दोहरीकरण और 813 किलोमीटर लंबी झारसुगुड़ा-विजिनगरम और संबलपुर-अंगुल लाइनों के विद्युतीकरण को भी राष्‍ट्र को समर्पित किया। प्रधानमंत्री ने ओडिशा के सोनपुर में केन्‍द्रीय विद्यालय की आधारशिला रखी, जिस पर अनुमानित 15.81 करोड़ रुपये की लागत आएगी। प्रधानमंत्री ने कनेक्टिविटी और शिक्षा के महत्‍व पर प्रकाश डालते हुए कहा, ‘शिक्षा से मानव संसाधन का विकास होता है और ये संसाधन तब अवसर में तब्‍दील होते हैं, जब उसे कनेक्टिविटी का सहारा मिलता है। छह रेल परियोजनाओं का उद्घाटन कनेक्टिविटी बढ़ाने की दिशा में हमारा एक ठोस प्रयास है। इससे लोगों को आवाजाही में सुविधा होगी, उद्योग जगत के लिए खनिज संसाधन और ज्‍यादा सुगम्‍य हो जाएगे और इससे किसानों को दूरदराज के बाजारों में भी अपनी उपज को ले जाने में मदद मिलेगी, जिससे ओडिशा के नागरिकों के लिए जीवन यापन और ज्‍यादा आसान हो जाएगा।’ प्रधानमंत्री ने संस्‍कृति और धरोहरों के संरक्षण के लिए अपनी प्रतिबद्धता व्‍यक्‍त करते हुए कहा कि इससे हमारे सांस्‍कृतिक संबंध मजबूत होंगे और इसके साथ ही इस राज्‍य में पर्यटन की संभावनाएं काफी बढ़ जाएगी। प्रधानमंत्री ने गंधरादी (बौध) स्थित नीलमाधव और सिद्धेश्‍वर मंदिरों में किये गये जीर्णोद्धार एवं नवीनीकरण कार्यों पर प्रसन्‍नता व्‍यक्‍त की। श्री मोदी ने बलांगीर में स्‍मारकों के रानीपुर झरियाल समूह और कालाहांडी में असुरगढ़ किले के जीर्णोद्धार एवं नवीनीकरण कार्यों का भी शुभारंभ किया।
मंत्रिमंडल ने राष्‍ट्रीय परीक्षा एजेंसी (एनटीए) की स्‍थापना को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने उच्‍चतर शिक्षा संस्‍थाओं के लिए प्रवेश परीक्षाएं आयोजित करने के लिए सोसायटी अधिनियम, 1860 के अन्‍तर्गत सोसायटी के रूप में एक स्‍वायत्‍त और आत्‍मनिर्भर शीर्ष परीक्षा संगठन, राष्‍ट्रीय परीक्षा एजेंसी की स्‍थपना को मंजूरी प्रदान कर दी है। मुख्‍य बातें: • एनटीए आरंभ में उन प्रवेश पीरक्षाओं को संचालित करेगी जो इस समय सीबीएसई द्वारा संचालित किए जा रहे हैं। • अन्‍य पीरक्षाएं धीरे-धीरे तब शुरू की जाएगी जब एनटीए पूर्णत: तैयार हो जाएगी। • यह वर्ष में कम से कम दो बार ऑनलाइन पद्धति में परीक्षाएं संचालित करेगी और इस प्रकार विद्यार्थी को उसके सर्वोत्‍कृष्‍ट प्रदर्शन के लिए पर्याप्‍त अवसर प्रदान करेगी। • ग्रामीण छात्रों की आवश्‍यकताओं की पूर्ति के लिए यह उप-जिला/जिला स्‍तर पर केंद्रों को स्‍थापित करेगी और जहां तक संभव हो विद्यार्थियों को व्‍यावहारिक प्रशिक्षण देगी। गठन: • एनटीए की अध्‍यक्षता एक प्रख्‍यात शिक्षाविद् द्वारा की जाएगी जिसकी नियुक्ति मानव संसाधन विकास मंत्रालय करेगी। • सीईओ, महानिदेशक होंगे जिनकी नियुक्‍ति सरकार करेगी। • एक शासक मंडल होगा जिसमें सदस्‍य प्रयोक्‍ता संस्‍थाओं में से होंगे। • महानिदेशक की सहायता के लिए शिक्षाविदों/विशेषज्ञों की अगुवाई में 9 वर्टिकल होंगे। वित्‍तपोषण: एनटीए को प्रथम वर्ष में भारत सरकार द्वारा 25 करोड़ रुपए का एकबारगी अनुदान दिया जाएगा। तत्‍पश्‍चात, एनटीए अपने संचालन के लिए आत्‍मनिर्भर होगी। प्रभाव: एनटीए की स्‍थापना से विभिन्‍न प्रवेश परीक्षाओं में भाग ले रहे लगभग 40 लाख छात्रों को लाभ होगा। इसकी स्‍थापना से सीबीएसई, एआईसीटीई तथा अन्‍य एजेंसियां इन प्रवेश पीरक्षाओं को आयोजित करने की जिम्‍मेदारी से मुक्‍त हो जाएंगी। एनटीए की स्‍थापना छात्राओं की योग्‍यता, बुद्धिमत्‍ता तथा समस्‍या निवारण क्षमता का आंकलन करने के लिए उच्‍च विश्‍वसनीयता एवं मानकीकृत कठिनाई का हल करेगी। पृष्‍ठभूमि जैसा की विश्‍व के अधिकांश उन्‍नत देशों में होता है, भारत में इन प्रवेश परीक्षाओं को आयोजित करने के लिए कोई विशेषीकृत निकाय नहीं है, इस बात को ध्‍यान में रखकर माननीय वित्‍त मंत्री ने वर्ष 2017-18 के अपने बजट भाषण में उच्‍च शैक्षिक संस्‍थाओं में दाखिले के लिए सभी प्रवेश पीरक्षाओं को आयोजित करने हेतु एक स्‍वायत्‍त तथा आत्‍मनिर्भर शीर्ष परीक्षा संगठन के रूप में राष्‍ट्रीय परीक्षा एजेसी (एनटीए) की स्‍थापना की घोषणा की थी।
प्रधानमंत्री ने श्री गुरु नानक देव जी के प्रकाश पर्व पर लोगों को बधाई दी

प्रधानमंत्री श्री नरेन्द्र मोदी ने श्री गुरु नानक देव जी के प्रकाश पर्व के अवसर पर देशवासियों को बधाई दी है। एक ट्वीट में प्रधानमंत्री ने कहा; “श्री गुरु नानक देव जी के प्रकाश पर्व की बधाई। कामना करता हूँ कि एक न्यायपूर्ण और करुणामय समाज के निर्माण के हमारे प्रयास में, उनकी महान शिक्षाएं हमारा मार्गदर्शन करती रहें।”
1965 के माउंट एवरेस्‍ट अभियान दल के सदस्‍यों ने अभियान की स्‍वर्ण जयंती के अवसर पर प्रधानमंत्री से मुलाकात की

1965 के माउंट एवरेस्‍ट अभियान दल के जीवित सदस्‍यों ने अभियान की सफलता की स्‍वर्ण जयंती के अवसर पर आज प्रधानमंत्री नरेन्‍द्र मोदी से मुलाकात की। इस दल ने पचास वर्ष पहले माउंट एवरेस्‍ट पर चढ़ाई कर विजय प्राप्‍त की थी। प्रधानमंत्री ने इस दल के दिवंगत सदस्‍यों के परिजनों से भी मुलाकात की। इस अभियान के नौ जीवित सदस्‍य – कैप्‍टन एम. एस. कोहली, कर्नल एन. कुमार, श्री गुरदयाल सिंह, मेजर एच. पी. एस. अहलुवालिया, श्री सी. पी. वोहरा, श्री सोनम वांग्‍याल, श्री जी. एस. भंगु, ब्रिगेडियर मुलकराज और डॉ. लाला तेलंग, प्रधानमंत्री श्री नरेन्द्र मोदी से मिले। इन सदस्‍यों से बातचीत करते हुए प्रधानमंत्री ने उन्‍हें ऐतिहासिक उपलब्धि के लिए बधाई दी और उन्‍होंने इस बात का स्‍मरण किया कि 50 वर्ष पहले उनके समेत करोड़ों लोगों को इस उपलब्धि से प्रेरणा मिली थी। प्रधानमंत्री ने इस अवसर पर हिमालय पर विजय विषय पर एक पुस्‍तक ‘द ग्रेट हिमालयन क्‍लाइंब’ का लोकार्पण भी किया।
प्रधानमंत्री 29 मार्च को मध्य प्रदेश में प्रधानमंत्री आवास योजना- ग्रामीण के 5 लाख से अधिक लाभार्थियों के ‘गृह प्रवेशम’ में भाग लेंगे

देश के हर जरूरतमंद परिवार को पक्का घर उपलब्ध कराने के प्रधानमंत्री के प्रयास की दिशा में यह एक और कदम है प्रधानमंत्री श्री नरेन्द्र मोदी 29 मार्च को दोपहर 12:30 बजे वीडियो कॉन्फ्रेंस के माध्यम से मध्य प्रदेश में प्रधानमंत्री आवास योजना-ग्रामीण के लगभग 5.21 लाख लाभार्थियों के ‘गृह प्रवेशम’ में भाग लेंगे। इस मौके पर प्रधानमंत्री लोगों को संबोधित भी करेंगे। देश के हर जरूरतमंद परिवार को सभी मूलभूत सुविधाओं के साथ एक पक्का घर उपलब्ध कराने के लिए प्रधानमंत्री का निरंतर प्रयास रहा है। यह इस दिशा में एक और कदम है। इस कार्यक्रम में पूरे मध्य प्रदेश में नए घरों में शंख, दीप, फूल और रंगोली सहित पारंपरिक उत्सव भी आयोजित किया जाएगा। मध्य प्रदेश में प्रधानमंत्री आवास योजना- ग्रामीण (पीएमएवाई-जी) के कार्यान्वयन में कई अनूठे और अभिनव कदम देखे जा रहे हैं, जैसे महिला राजमिस्त्री सहित हजारों राजमिस्त्रियों को प्रशिक्षण देना, फ्लाई ऐश ईंटों का उपयोग करना, महिला स्वयं सहायता समूहों (एसएचजी) को सेंटरिंग सामग्री के लिए ऋण प्रदान करने और परियोजनाओं के बेहतर निष्पादन और निगरानी के लिए प्रौद्योगिकी का उपयोग करके उन्हें सशक्त बनाना।
कैबिनेट ने 2904.04 करोड़ रुपए के संशोधित लागत अनुमान से म्यांमार में कलादन मल्टी मोडल पारगमन परिवहन परियोजना के क्रियान्वयन को स्वीकृति दी

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने आज म्यांमार में कलादन मल्टी मोडल पारगमन परिवहन परियोजना के लिए 2904.04 करोड़ रुपए के संशोधित लागत अनुमान (आरसीई) को अपनी स्वीकृति दे दी। इस परियोजना से भारत के पूर्वोत्तर क्षेत्र में जाने के लिए एक वैकल्पिक मार्ग उपलब्ध होगा। यही नहीं, यह परियोजना पूर्वोत्तर क्षेत्र के आर्थिक विकास में भी खासा योगदान करेगी। यह कनेक्टिविटी से जुड़ी महत्वपूर्ण परियोजना है, अतः इसकी बदौलत भारत और म्यांमार के बीच आर्थिक, वाणिज्यिक एवं रणनीतिक संपर्कों को काफी बढ़ावा मिलेगा। पृष्ठभूमिः- भारत के पूर्वी बंदरगाहों से म्यांमार में और म्यांमार के जरिए भारत के पूर्वोत्तर क्षेत्रों में माल की ढुलाई हेतु परिवहन का एक मल्टी-मोडल साधन सृजित करने के लिए भारत और म्यांमार द्वारा संयुक्त रूप से कलादन मल्टी मोडल पारगमन परिवहन परियोजना चिन्हित की गई थी। यह परियोजना म्यांमार स्थित सितवे बंदरगाह को भारत-म्यांमार सीमा से जोड़ेगी और इसके द्वारा भारत के पूर्वोत्तर राज्यों के आर्थिक विकास में खासा योगदान किए जाने की आशा है। विभिन्न उत्पादों के लिए समुद्री मार्ग के खुल जाने से ही यह संभव हो पाएगा। यह परियोजना पूर्वोत्तर क्षेत्र के लिए रणनीतिक संपर्क भी सुलभ कराएगी, जिससे सिलीगुड़ी कॉरीडोर पर दबाव काफी घट जाएगा। किसी वैकल्पिक मार्ग के अभाव में इस परियोजना के विकास से भारत के आर्थिक, वाणिज्यिक एवं रणनीतिक हितों को पूरा करने में मदद मिलेगी। इतना ही नहीं, यह परियोजना म्यांमार के विकास और भारत के साथ इसके आर्थिक एकीकरण में भी योगदान करेगी। चूंकि इस परियोजना की विशेष सियासी एवं रणनीतिक अहमियत है, इसलिए म्यांमार को भारत की ओर से अनुदान सहायता देते हुए इसे क्रियान्वित करने का निर्णय लिया गया है। बंदरगाह एवं अंतर्देशीय जलमार्ग टर्मिनल (आईडब्ल्यूटी) सहित जलमार्ग घटक (कंपोनेंट) के लिए अप्रैल 2003 में विस्तृत परियोजना रिपोर्ट (डीपीआर) तैयार करने और मार्च 2005 में सड़क घटक के लिए डीपीआर तैयार करने के बाद रेल मंत्रालय के अधीनस्थ सार्वजनिक क्षेत्र उपक्रम मेसर्स राइट्स लिमिटेड ने कलादन नदी के पास सितवे बंदरगाह से लेकर कलेत्वा (225 किलोमीटर) तक एक जलमार्ग बनाने और फिर इसके बाद कलेत्वा से भारत-म्यांमार सीमा (62 किलोमीटर) तक एक सड़क मार्ग बनाने का सुझाव दिया था। केन्द्रीय मंत्रिमंडल (कैबिनेट) ने मार्च, 2008 में आयोजित अपनी बैठक में 535.91 करोड़ रुपए की लागत वाली इस परियोजना को मंजूरी दी थी।
सुरक्षा सहयोग के लिए भारत और जर्मनी के बीच सहमति ज्ञापन

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने भारत और जर्मनी के बीच सुरक्षा सहयोग पर सहमति ज्ञापन पर हुए हस्ताक्षर को मंजूरी दे दी। सहमति ज्ञापन से क्षेत्र में स्थिरता कायम करने के लिए सूचना, विशेषज्ञता, श्रेष्‍ठ व्‍यवहारों तथा टैक्‍नोलॉजी के आदान-प्रदान से भारत और जर्मनी के संबंधों में मंजूरी मिलेगी। यह सहमति ज्ञापन आतंकवाद से मुकाबला करने, मादक द्रव्‍य की अवैध तस्‍करी को रोकने तथा सूचना, ज्ञान, तकनीकी विशेषज्ञता तथा क्षमता सृजन में आदान-प्रदान से सीमा पार के अपराधों पर रोक लगाने का कारगर औजार है। सहमति ज्ञापन से भारत और जर्मनी के बीच सुरक्षा विषयों पर सहयोग और बढ़ेगा।
केन्द्रीय मंत्रिमंडल ने विज्ञान, प्रौद्योगिकी और नवाचार के क्षेत्र में सहयोग पर विज्ञान और प्रौद्योगिकी विभाग, भारत एवं व्यापार तथा उद्योग मंत्रालय, सिंगापुर के बीच समझौता ज्ञापन (एमओयू) को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल को भारत गणराज्य के विज्ञान और प्रौद्योगिकी विभाग एवं सिंगापुर गणराज्य की सरकार के व्यापार और उद्योग मंत्रालय के बीच विज्ञान, प्रौद्योगिकी और नवाचार के क्षेत्र में सहयोग के बारे में हस्ताक्षरित एक समझौता ज्ञापन (एमओयू) से अवगत कराया गया। इस समझौता ज्ञापन पर फरवरी 2022 में हस्ताक्षर किए गए थे। यह समझौता ज्ञापन एक ऐसा तंत्र प्रदान करेगा जो इसके लिए इकोसिस्टम बनाने में मदद करेगा जिसमें परस्पर सहयोग के माध्यम से नई प्रौद्योगिकी निर्माण, जनशक्ति प्रशिक्षण, आईपी जनरेशन के लिए अग्रणी दोनों देशों में नवाचार और उद्यमिता को बढ़ावा दिया जा सकेगा। इस सहयोग के अंतर्गत क्रियान्वित गतिविधियों के माध्यम से नया ज्ञान और प्रौद्योगिकी संबंधी विकास आत्मनिर्भर भारत को गति प्रदान करेगा। यह समझौता ज्ञापन एक तंत्र प्रदान करेगा जो ऐसा इकोसिस्टम बनाने में मदद करेगा जिससे दोनों देशों में नवाचार और उद्यमिता को बढ़ावा मिलेगा ताकि परस्पर सहयोग के माध्यम से नई प्रौद्योगिकी निर्माण, जनशक्ति प्रशिक्षण एवं आईपी जनरेशन हो सके। समझौता ज्ञापन में परिकल्पित गतिविधियों में उत्पाद संबंधी विकास और प्रौद्योगिकी विनिमय भी शामिल होगा जिससे नए उद्यमों व रोजगार का सृजन हो सकता है। इस ज्ञापन का उद्देश्य भारत और सिंगापुर के बीच विज्ञान, प्रौद्योगिकी और नवाचार में समान रुचि के क्षेत्रों में सहयोग को प्रोत्साहित करना, उसे विकसित करना और सुविधाजनक बनाना है। आपसी हित के किसी भी क्षेत्र में ऐसे सहयोग को प्राथमिकता दी जाएगी जो निम्नलिखित क्षेत्रों में अनुसंधान, नवाचार और तकनीकी विकास में प्रगति को आगे बढ़ा सके: कृषि और खाद्य विज्ञान एवं प्रौद्योगिकी; उन्नत विनिर्माण और इंजीनियरिंग; हरित अर्थव्यवस्था, ऊर्जा, जल, जलवायु और प्राकृतिक संसाधन; डेटा विज्ञान, उभरती हुई प्रौद्योगिकियां; उन्नत सामग्री; तथा स्वास्थ्य एवं जैव प्रौद्योगिकी। आपसी सहमति से साझा हित के अन्य क्षेत्रों को भी शामिल किया जाएगा।